Številka: 1.10.8-031-001/2022

Datum: 21. 12. 2022

**POZIV LASTNIKOM GOZDOV NA PROTIPOŽARNIH PRESEKAH**

Družba Slovenski državni gozdovi, d. o. o. (v nadaljevanju: družba SiDG), je v skladu z odredbo poveljnika Civilne zaščite, številka 843-51/2022-16-DGZR z dne 27. 07. 2022, skupaj z Zavodom za gozdove Slovenije, na požarišču na Krasu izvedla koordinacijo dela izvajalcev sečnje, posek gozdnega drevja in ureditev sečišč ter dokončno ureditev sečišč in odvoz lesne mase na deponijo. Po odvozu lesa in sečnih ostankov iz protipožarnih presek je družba les prodala. Ker je prodaja zaključena, bo družba po ureditvi ostalih pravnih podlag pričela z izplačili donosa za lastnike gozdov, kjer je bil les na protipožarnih posekah posekan in prodan. Razdelitev donosa po posamezni parceli se bo izvedla na podlagi določitve deleža poseka iz posamične preseke in parcele, kot izhaja iz karte protipožarnih presek, ki jo je pripravil Zavod za gozdove Slovenije. Družba bo pri preverjanju vlog upoštevala lastništvo na dan 24. 07. 2022.

**Glede na navedeno družba SiDG poziva vse lastnike gozdov, da nanjo naslovijo zahtevek za izplačilo donosa od prodaje lesa in sečnih ostankov iz protipožarnih presek.**

Lastniki gozdov na protipožarnih presekah oddajo zahtevek pisno po elektronski pošti na naslov info@sidg.si ali na naslov družbe SiDG, Reška cesta 14, 1330 Kočevje. Zahtevek mora vsebovati najmanj naslednje podatke: ime in priimek lastnika, naslov prebivališča, kontaktne podatke, davčno številko, parcelne številke ter šifre in imena katastrskih občin gozdov na protipožarnih presekah, transakcijski račun za nakazilo ter zahtevek za izplačilo pavšalnega nadomestila skupaj z dokazilom, da je lastnik gozda tudi imetnik dovoljenja za uveljavljanje pavšalnega nadomestila. Družba bo vsako vlogo pregledala, glede na navedeni datum preverila izkazano lastništvo gozdov ter na podlagi izračuna pripravila potrebno dokumentacijo in nadalje izvedla izplačilo donosa lastniku gozda.

 Matjaž Juvančič, mag. posl. ved

 glavni direktor

Vročiti:

* objava na spletni strani družbe SiDG,
* ZGS OE Sežana,
* Občine Miren-Kostanjevica, Renče-Vogrsko in Komen,
* arhiv, tu.